AlexejDobrolubov/national_council_slovak_2010 huggingface dataset:
31. schôdza NR SR - 2.deň - A. dopoludnia
Dátum: 2021-06-16
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

34. Ďakujem pekne za slovo, pán predsedajúci. Pán poslanec Šefčík, ja nebudem polemizovať s tým, čo ste vystúpil alebo nevystúpil, máte na to plné právo. Ste koaličný poslanec, robíte svoju robotu, obhajujete na odvolávaní svojho pána ministra Mikulca. Myslím si, že ste začali svoje vystúpenie nešťastne a začali ste to tým, že ste polemizoval nad tým, či neviete, či informácie zo správy SIS, ktorá tu bola prečítaná, sa zakladajú alebo nezakladajú na pravde. Myslím si, že toto je veľmi nešťastné. Slovenská informačná služba je spravodajská organizácia, ktorá zo zákona plní svoje úlohy pri ochrane štátu. A bolo tu presne povedané, že informácie sú verifikované a použiteľné v trestnom konaní. Takže toto by som asi nespochybňoval, pán poslanec. Dotkli ste sa tu Roberta Fica. Však môžte mať názor na koho chcete, aký chcete. Ja som si robil poznámky. Spustil sa dvakrát. Prvýkrát sa spustil vtedy, keď teda chcel kandidovať na Ústavný súd, keď ste povedal, že ste si pozreli to jeho verejné vypočutie. Chcem len pripomenúť, pán poslanec Šefčík, že Robert Fico je docent práva, zastupoval Slovenskú republiky na Európskom súde pre ľudské práva. To znamená, že je celkom prirodzené, že mal ambíciu kandidovať na Ústavný súd. To druhé spustenie spočíva v tom, že niekedy povedal, že v politike skončí v roku 2014. No, zmenil svoje rozhodnutie, je v politike doteraz. Za čo ja mu veľmi pekne ďakujem, pretože práve cez ústa Roberta Fica sa slovenský národ môže dozvedať to, čo sa na Slovensku deje. Vo finále ste povedali, že keď si máte vybrať, komu budete veriť a komu nie, tak si vyberáte Roberta Fica. To je vaše sväté právo. Ja si vyberám Roberta, pardon, vy ste povedal, že si vyberáte pána Mikulca, ja si teda vyberám Roberta Fica. Ďakujem pekne.
12. schôdza NR SR - 3.deň - A. dopoludnia
Dátum: 2020-09-18
Poslanec: Šuca, Peter (SMER - SD)
Druh vystúpenia: Vystúpenie v rozprave

42. Ďakujem pekne za slovo, vážený pán predsedajúci, dovoľte mi, aby som ako spravodajca predniesol spoločnú správu výborov Národnej rady o prerokovaní návrhu poslancov Národnej rady Saloňa, Šucu, Bašku na vydanie zákona, ktorým sa dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov. Výbor Národnej rady pre obranu a bezpečnosť ako gestorský výbor podáva Národnej rade spoločnú správu výborov. Národná rada Slovenskej republiky uznesením č. 225 z 15. júla 2020 pridelila návrh poslancov na prerokovanie týmto výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v učenej lehote gestorskému výboru žiadne stanovisko k predmetnému návrhu zákona. Výbory Národnej rady zaujali nasledovné stanoviská: Ústavnoprávny výbor Národnej rady Slovenskej republiky uznesením č. 95 z 8. septembra 2020 odporučil Národnej rade návrh zákona schváliť a Výbor Národnej rady Slovenskej republiky pre obranu a bezpečnosť uznesením č. 18 zo 7. septembra 2020 odporučil Národnej rade návrh zákona schváliť. Gestorský výbor na základe stanovísk výborov odporúča Národnej rade predmetný návrh zákona schváliť. Gestorský výbor ma určil ako spoločného spravodajcu výborov vystúpiť na schôdzi Národnej rady a predniesť spoločnú správu výborov a odôvodniť návrh a stanovisko gestorského výboru. Spoločná správa výborov Národnej rady bola schválená uznesením Výboru Národnej rady Slovenskej republiky pre obranu a bezpečnosť č. 22 na svojej 12. schôdzi. Pán predsedajúci, skončil som, otvorte, prosím, rozpravu k predmetnému bodu rokovania.
79. schôdza NR SR - 3.deň - B. popoludní
Dátum: 2022-12-12
Poslanec: Šipoš, Michal (OĽANO)
Druh vystúpenia: Vystúpenie s faktickou poznámkou

10. Ďakujem veľmi pekne. Ondro, akokoľvek nemáte radi Igora Matoviča, akokoľvek budeme rozoberať a vy budete rozoberať jeho chyby, jeho vyhlásenia, jeho tlačovky, ale jedna vec, na tom sa určite zhodneme, je jasná, Igor Matovič nie je na tej druhej strane. Nie je na strane oligarchov, nie je na strane zlodejov, na strane mafie, na strane extrémistov. Ondro, počúval si Suju, čo povedal? Suja povedal, že s tebou musí súhlasiť. Suja povedal, že s tebou súhlasí! Už tam by mi blikla kontrolka, že haló, Suja súhlasí s Ondrom Dostálom?! Na tej druhej strane, na ktorej nie je Igor Matovič napriek všetkým svojím chybám, je Fico, Pellegrini, Mazurek, Blaha, Suja. A vy zajtra s nimi chcete hlasovať za pád demokratickej vlády Eduarda Hegera. Už keď toto nie je demokratom jasné, tak potom je fakt podľa mňa zaslepenosť tou nenávisťou voči Igorovi Matovičovi. Mrzí ma, že to takto musím povedať, ale keď sa na to budeme pozerať niekedy po nejakých rokoch a sa budeme pozerať na tú situáciu, ktorá teraz bola, tak podľa mňa sa budeme veľmi, veľmi diviť, že prečo sme pre tú zaslepenosť nevideli tú čiaru deliacu medzi demokratmi a medzi tou stranou zla, kde je mafia, oligarchovia, extrémizmus a všetci tí, ktorí dnes s vami súhlasia, lebo tiež chcú, aby ste im v tom pomohli.
79. schôdza NR SR - 2.deň - A. dopoludnia
Dátum: 2022-12-09
Poslanec: Šipoš, Michal (OĽANO)
Druh vystúpenia: Vystúpenie s faktickou poznámkou

88. Ja sa budem venovať len kolegom, ktorým, ktorým to má zmysel sa venovať. Braňo Gröhling, áno, rodina. Rodina je najviac, a určite keď už ide k násiliu a ide k fyzickému násiliu, tak vtedy to už nemá zmysel. Ale... (povedané so smiechom) my sme to násilie v koalícii, Braňo, nemali. To snáď všetci vieme. Treba rokovať, rokovať, rokovať. Áno, ja viem, že tam boli už potom pozičné hry, keď už, keď už proste nastali tie konflikty, ale odísť a rozbiť to manželstvo alebo tú koalíciu nie je a nebolo dobré riešenie. Rozumiem, že máš v sebe nenávisť voči Igorovi, ale skutočný násilník je Fico, Suja, Mazurek a ver mi, že keď oni sa dostanú k moci, tak oni to Slovensko znásilnia. Tomu ver. Anka Zemanová, áno, hovoril som to, dokázali sme to spolu, Anka, a jedine spolu všetci demokrati môžme ubrániť Slovensko pred mafiou napriek sporom, ktoré máme. A čo sa týka výmen predsedov, výmen ministrov, áno, aj vy by ste mohli vymeniť svojho predsedu, ale ja vám to nebudem prikazovať, ste demokratická strana snáď. Ján Oravec. Čo je lepšie, demokratický boj alebo totalitný kľud a pokoj a pohoda? Áno, obrovské výzvy, obrovské pandémie, čokoľvek sme tu mali. Áno, súboje sme tu mali, ale demokraticky o dobré riešenia a nechcem totalitný kľud Roberta Fica, Mazureka a Suju. A ten žiadosť o rozvod ste podali vy, bohužiaľ. Veľmi krátko k Ondrovi Dostálovi a Tomášovi Lehotskému. Rozumiem, že máte veľa výhrad k našej vláde, veľa výhrad k Igorovi Matovičovi, ale verte, že je to urč... (Prerušenie vystúpenia časomerom.)
79. schôdza NR SR - 2.deň - A. dopoludnia
Dátum: 2022-12-09
Poslanec: Šipoš, Michal (OĽANO)
Druh vystúpenia: Vystúpenie s faktickou poznámkou

84. Tak ku kolegom, ktorí sa vedia len biť, oblievať vodou, ktorí vedia len kričať po rodinách na autobusových staniciach, ktorí totálne, totálne vyhoreli v župných voľbách, Mazurek, Suja, Urban, Mizík. Úplne jak sviečky vyhoreli. (Ruch v sále.) Mazurek na župana vyhorel ako sviečka v Prešovskom kraji. K týmto sa nebudem zaoberať... (Ruch v sále. Prerušenie vystúpenia predsedajúcim.) Kollár, Boris, predseda NR SR 85. Neprekrikujme sa, neprekrikujme sa, prosím. Šipoš, Michal, poslanec NR SR 86. Poprosím čas.
76. schôdza NR SR - 1.deň - A. dopoludnia
Dátum: 2022-11-11
Poslanec: Šipoš, Michal (OĽANO)
Druh vystúpenia: Vystúpenie s faktickou poznámkou

89. Ďakujem veľmi pekne za slovo. Ďakujem veľmi pekne, Marek, za tvoje vystúpenie, ktoré bolo konštruktívne, pravdivé a mám pocit, že niekto sa tu už aj dovyvíjal. Chvalabohu, že ty sa ešte ďalej posúvaš. Niektorí poslanci, mám pocit, že tu zaspali na tejto schôdzi a zase musím len povedať, že na to, ja som čakal, že tu bude nejaká vážna diskusia, že tu budú dobré, silné argumenty, ale pán Blaha tu nám vyčítal, že tu je málo poslancov. Teraz sa pozerám, že smeráci sú tam dokopy, ste tu ôsmi a pán Blanár je deviaty, on tu musí byť. Ja neviem, či toto akože je ten cieľ váš, že vy ste tu akože seriózne chceli sa dneska baviť o zdravotníctve. A na jednej strane vykrikujete, haníte koaličných poslancov z OĽANO, že tu nie sú, a na druhej strane tuná pár pozbierancov, prepáčte, ale sedíte tu a ani celý klub neviete dať dokopy, aby ste tu sedeli a vážne diskutovali. Čiže ten prístup je veľmi slabý z vašej strany, ale ešte raz opakujem, 232 mil. dávame do zdravotníctva napriek ťažkým časom na platy nielen lekárom, ale aj iným zdravotníkom, 25 zdravotníckych povolaní, plán obnovy, staviame nové nemocnice a konečne už to musíme po tých vašich vládach nejakým spôsobom napraviť. Škoda, že sme v ťažkej situácii, škoda, že je kríza, energetická kríza, mali sme covid, je tu vojna, ale verte tomu, že my urobíme všetko pre to, aby sme tým ľuďom pomohli a ten stav, ktorý ste nám tu zanechali, zvrátime, naštartujeme a konečne sa posunieme tam, kde by slovenské zdravotníctvo malo patriť. Ďakujem pekne.
88. schôdza NR SR - 10.deň - B. popoludní
Dátum: 2023-03-29
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

118. Ďakujem pekne. Bývalý pán minister školstva, ja sa chcem teba, aj súčasnému pánovi ministrovi školstva poďakovať za vašu spoločnú správu, za to, že sa viete dohodnúť, že si viete vyrozprávať sporné body. A tým podporíte stanovisko 7 asociácii školstva. Pretože si myslím, že tak je to správne. A naše školstvo si reformu po veľmi dlhých rokoch zaslúži. Ďakujem pekne.
88. schôdza NR SR - 10.deň - B. popoludní
Dátum: 2023-03-29
Poslanec: Šofranko, Mária (OĽANO)
Druh vystúpenia: Vystúpenie

112. Ďakujem. Vážený pán predsedajúci, vážené pani poslankyne, páni poslanci, vážení prítomní, v súlade § 73 zákona o rokovacom poriadku som bola určená za spravodajkyňu k návrhu uvedeného zákona, tlač 1467. Predkladám informáciu k predloženému vládnemu návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu zákona je aj stanovisko Ministerstva financií Slovenskej republiky. Zo znenia uvedeného vládneho návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že vládny návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady Slovenskej republiky pre vzdelávanie, vedu, mládež a šport. Odporúčam, aby predmetný návrh, vládny návrh zákona v druhom čítaní výbor prerokovali do 26. apríla 2023 a gestorský výbor do 28. apríla 2023. Prosím, pán predsedajúci, otvorte všeobecnú rozpravu.
88. schôdza NR SR - 5.deň - A. dopoludnia
Dátum: 2023-03-21
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

71. Ďakujem pekne. Chcem sa veľmi pekne poďakovať všetkým predkladateľom tohto zákona, pretože je veľmi dôležitý. Na Slovensku platí povinná školská dochádzka aj pre deti so zdravotným znevýhodnením a znamená to, že školy by mali byť pripravené vzdelávať aj tieto deti a ponúkať im potrebnú pomoc nad rámec obvyklého prístupu učiteľov. Väčšina žiakov so zdravotným znevýhodnením sa dnes učí v špeciálnych školách, no trendom je integrovať ich čoraz častejšie aj do bežných materských a základných škôl. A tu je okrem hlavného pedagóga veľmi dôležitý aj pedagogický a osobný asistent. Ja si myslím, že pomoc osobného asistenta je dôležitá a neoceniteľná. Takže ešte raz ďakujem a verím, že to vyjde.
88. schôdza NR SR - 5.deň - A. dopoludnia
Dátum: 2023-03-21
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

53. Ďakujem veľmi pekne. Pán kolega, ďakujem, že si otvoril tento zákon, pretože potrebuje isté úpravy. A aj keď si už spomenul pána riaditeľa fondu, ja to ešte raz zopakujem, že s týmto zákonom, s takouto podobou Fond na podporu vzdelávania zásadne nesúhlasí, keďže by to znamenalo poskytovanie bezúročných pôžičiek. Fond má s poskytovaním a správou pôžičky náklady, ktoré sú financované výlučne z účtovných poplatkov a úrokov. Pokiaľ budú poskytované pôžičky bez úročenia, nebude mať fond náklady na správu pôžičiek vykryté a tie bude musieť financovať z finančných prostriedkov určených na pôžičky. Ty si už vlastne povedal, že ste sa dohodli, áno, že príde pozmeňujúci návrh zákona. Takže ďakujem za ústretovosť, ďakujem za tento zákon a rada by som aj ja potom ešte po dohode s tebou dala ďalší pozmeňujúci návrh. Ďakujem.
88. schôdza NR SR - 4.deň - A. dopoludnia
Dátum: 2023-03-17
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

186. Ďakujem pekne. Pán kolega, veľmi pekne ďakujem za tvoj príspevok. Aj ja sa vždy veľmi teším, keď sa môže obnovovať kultúrna infraštruktúra či kultúrne pamiatky a hlavne, že môžeme vôbec kultúru podporovať a musím povedať, že som vôbec nevedela, že si členom kontrolného orgánu a keďže ťa poznám ako človeka zo školského výboru, tak úprimne sa tomu veľmi teším. A chcela som ešte niečo zareagovať na Moniku, ale momentálne mi to nejako vypadlo. Takže ďaku... (Reakcia z pléna.) Na tie stretnutia, áno, že to môžem potvrdiť presne, že to bude prebiehať. Dávam na to svoje slovo. Takže ďakujem.
88. schôdza NR SR - 4.deň - A. dopoludnia
Dátum: 2023-03-17
Poslanec: Šofranko, Mária (OĽANO)
Druh vystúpenia: Vystúpenie

176. Ďakujem veľmi pekne. Vážený pán predsedajúci, vážené pani poslankyne, páni poslanci, v roku 2013 hostilo titul Európske hlavné mesto kultúry mesto Košice. V roku 2026 bude jeho hostiteľom mesto Trenčín. Skúsenosti minulých období ukázali, že pre úspešnú realizáciu projektu je nevyhnutné pripraviť adekvátny právny rámec, ktorý by umožňoval efektívne napĺňanie programových aktivít v súlade s právnym poriadkom Slovenskej republiky a s požiadavkami vyplývajúcimi z podmienok stanovených Európskou komisiou. Tento právny rámec by mal zahŕňať zadefinovanie postavenia subjektu, ktorý projekt Európskeho hlavného mesta kultúry v Slovenskej republike implementuje a ktorý sa na účely tohto zákona považuje za vykonávateľa, ako aj právne vzťahy, ktoré pri implementácii titulu môžu vznikať medzi vykonávateľom a tretími subjektami, ktoré sa na realizácii projektu podieľajú. V neposlednom rade sa ukázalo ako nevyhnutné upraviť spôsob financovania projektu. Viac by som k tomu povedal v rozprave, do ktorej sa hlásim ako prvá.
88. schôdza NR SR - 4.deň - A. dopoludnia
Dátum: 2023-03-17
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

66. Ďakujem pekne. Pán poslanec, ty veľmi dobre vieš, že ja nie som spolupredkladateľkou tohto zákona, tak neviem, prečo si sa takto na mňa zameral. A veľmi dobre vieš, že môj pohľad na tento zákon je veľmi reálny. Ja som hneď v úvode rozprávala, vie to aj Karol, vedia to všetci predkladatelia, že s touto, s týmto návrhom nesúhlasím a že budem dávať pozmeňujúci návrh zákona. Samozrejme, musím dodať, že áno, podporujem pohyb, som si vedomá všetkého, čo tento zákon prináša, ale nepáčilo sa mi to, ako si sa opätovne na mňa zameral a ja sa ťa opýtam, prepáč, pán bývalý minister školstva, čo si pre telesnú výchovu urobil ty za svoje pôsobenie? Ďakujem.
88. schôdza NR SR - 4.deň - A. dopoludnia
Dátum: 2023-03-17
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

48. Ďakujem pekne. Pán kolega, súhlasím s tebou, že pohyb je dôležitý, veď nakoniec hlavným cieľom telesnej a športovej výchovy je potreba celoživotnej pohybovej aktivity a s tým spojená prevencia zdravia celej populácie. Je známe, že jedno euro investované na športové aktivity ušetrí minimálne tri eurá v budúcnosti na zdravotnom a sociálnom aspekte. Spomienky na našu mladosť, na to, ako sme kedysi cvičili, je pekné a milé, ale doba sa zmenila. Doba sa výrazne zmenila a my musíme brať do úvahy súčasný a skutočný stav. Ďakujem pekne.
88. schôdza NR SR - 3.deň - B. popoludní
Dátum: 2023-03-16
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

222. Ďakujem pekne. Pán kolega, tak ako aj ty podporujem túto ideu. Priemerný počet hodín vzdelávania žiaka na základnej škole a strednej škole je 13-tisíc hodín a teoretickému vzdelávaniu patrí 93 %. Pohybovým aktivitám iba 7 %. Milujem šport, podporujem šport, chcem, aby naše deti boli zdravé a rešpektujem názory všetkých tých, ktorí tu ostali. Ale, ak dovolíte, mám odučených 20 rokov, každý boží deň v telocvični, učila som na malotriedke, to znamená telesná výchova celý rok vonku. Učila som v telocvični buď s jednou triedou alebo sme tam boli dve triedy naraz. Vzdelávala som pedagógov, panie učiteľky na vysokej škole a preto, že mám tieto skúsenosti, vás prosím, spojme sa kvôli deťom, kvôli pohybu, kvôli zdraviu, ale spojme sa s rozumom. Ďakujem veľmi pekne.
88. schôdza NR SR - 3.deň - B. popoludní
Dátum: 2023-03-16
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

192. Ďakujem veľmi pekne. Pán poslanec Gröhling, ja mám veľmi reálny pohľad na tento zákon a mám v pláne aj podať pozmeňujúci návrh zákona, Karol Kučera o tom vie. A vy ste vraveli, že sú školy, že riaditelia a školy to nechcú. Chcela by som povedať aj moju skúsenosť. Rozprávala som sa s mnohými, mnohými riaditeľmi aj učiteľmi a sú ale aj takí, ktorí to veľmi vítajú, brali do úvahy covid, duševné zdravie, oslabené zdravie detí a iné, iné, iné veci. Takže sú aj takí, ktorí to vítajú, teda nemajú všetci len to negatívne stanovisko. Chcela by som povedať, že pre mňa je dôležité mať dostatok pedagógov telesnej výchovy, mať vybudovanú infraštruktúru a nechať možnosť školám vybrať si svoju špecializáciu. Ale chcem oceniť snahu Karola Kučeru, chcem ho pochváliť za jeho prácu a zároveň ho prosím o nájdenie nejakého spoločného kompromisu. Ďakujem.
83. schôdza NR SR - 8.deň - A. dopoludnia
Dátum: 2023-02-14
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

96. Ďakujem veľmi pekne. Chcem sa poďakovať za vaše vystúpenie pán Mičovský. Áno, cieľom návrhu je predovšetkým vytvoriť neexistujúci jednotný právny rámec pre problematiku turistických trás a turistického značenia, zaviesť jednotný turistický register, strano... stanoviť práva a povinnosti na úseku týchto trás a turistického značenia a za účelom ochrany upraviť priestupky a iné správne delikty. Tento zákon sme dlžní Klubu slovenských turistov, Slovenskému cykloklubu, Národnej asociácii horských vodcov, členom Poľovníckej stráže, ale hlavne všetkým občanom na Slovensku. Ďakujem veľmi pekne.
83. schôdza NR SR - 4.deň - B. popoludní
Dátum: 2023-02-07
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

6. Ďakujem. Dovoľte aj mne zareagovať na predrečníka. Pán poslanec, je veľmi zvláštne, aj keď tu nie si, že ty už vieš, kto s kým a ako bude hlasovať, ja to teda neviem, ale ja viem, že sa zamestnanec poverený školským stravovaním ospravedlnil za zlyhanie ministerstva školstva v čase, keď vy ste tam mali svojho ministra. Zo zlyhania sa však nenajeme. Nový pán minister Horecký bol vo svojej funkcii 50 hodín, keď som ho kontaktovala s tým, že potrebujeme navýšiť finančné pásma na nákup potravín na jedno jedlo podľa vekových kategórií. Vzrástla totižto inflácia, vzrástli ceny potravín a výrazne sa tým znížila kvalita a úroveň školského stravovania. Prebehlo zopár stretnutí a nový minister ihneď zmenil pásma z 1. 9. 2019. Z troch pásiem vzniklo päť finančných pásiem a na to zareagovala, na túto zmenu zareagovala pani poslankyňa Krištúfková, keďže je to jej téma. Takže ja len toľko na doplnenie a ďakujem.
78. schôdza NR SR - 2.deň - A. dopoludnia
Dátum: 2022-11-30
Poslanec: Šofranko, Mária (OĽANO)
Druh vystúpenia: Vystúpenie v rozprave

12. Vážený pán predsedajúci, vážené panie poslankyne, páni poslanci, dovoľte mi predložiť správu výborov Národnej rady Slovenskej republiky o prerokovaní návrhu rozpočtu Sociálnej poisťovne na rok 2023 a rozpočtového výhľadu na roky 2024 a 2025 (tlač 1218). Predseda Národnej rady Slovenskej republiky rozhodnutím č. 1334 z 18. októbra 2022 pridelil návrh rozpočtu Sociálnej poisťovne na rok 2023 a rozpočtového výhľadu na roky 2024 a 2025 (tlač 1218) na prerokovanie výboru pre financie a rozpočet a výboru Slovenskej republiky pre sociálne veci. Ako gestorský výbor určil výbor pre sociálne veci, ktorý na základe rokovaní výborov predloží Národnej rade Slovenskej republiky správu o prerokovaní návrhu rozpočtu Sociálnej poisťovne na rok 2023 a rozpočtového výhľadu na roky 2024 a 2025. Návrh rozpočtu Sociálnej poisťovne na rok 2023 a rozpočtového výhľadu na roky 2024 a 2025 (tlač 1218) prerokovali a odporučili Národnej rade Slovenskej republiky schváliť oba určené výbory. Výbor ma poveril, aby som predložila Národnej rade Slovenskej republiky správu o výsledku prerokovania návrhu rozpočtu Sociálnej poisťovne na rok 2023 a rozpočtového výhľadu na roky 2024 a 2025 vo výboroch a návrh uznesenia Národnej rady Slovenskej republiky, ktorý tvorí prílohu správy. Správa výborov Národnej rady Slovenskej republiky o prerokovaní návrhu rozpočtu Sociálnej poisťovne na rok 2023 a rozpočtového výhľadu na roky 2024 a 2025 bola schválená uznesením výboru pre sociálne veci č. 245 z 29. novembra 2022. Pán predsedajúci, otvorte, prosím, rozpravu.
78. schôdza NR SR - 2.deň - A. dopoludnia
Dátum: 2022-11-30
Poslanec: Šofranko, Mária (OĽANO)
Druh vystúpenia: Vystúpenie v rozprave

8. Vážený pán predsedajúci, panie poslankyne, páni poslanci, dovoľte mi predložiť správu Výboru Národnej rady Slovenskej republiky pre sociálne veci o prerokovaní návrhu strategických zámerov činnosti Sociálnej poisťovne na obdobie rokov 2022 – 2027 (tlač 1220). Predseda Národnej rady Slovenskej republiky rozhodnutím č. 1288 z 3. októbra 2022 pridelil návrh strategických zámerov činnosti Sociálnej poisťovne na obdobie rokov 2022 – 2027 (tlač 1220) na prerokovanie Výboru Národnej rady Slovenskej republiky pre sociálne veci s tým, že ako gestorský výbor podá Národnej rade Slovenskej republiky správu o výsledku prerokovania uvedeného návrhu vo výbore a návrh na uznesenie Národnej rady Slovenskej republiky. Výbor Národnej rady Slovenskej republiky pre sociálne veci predložený návrh prerokoval 12. októbra 2022 a uznesením č. 217 súhlasil s návrhom strategických zámerov činnosti Sociálnej poisťovne na obdobie rokov 2022 – 2027 a odporučil ho Národnej rade Slovenskej republiky schváliť. Z uznesenia výboru nevyplývajú pre Národnú radu Slovenskej republiky žiadne iné návrhy. Výbor ma uznesením č. 227 z 18. októbra 2022 poveril, aby som na schôdzi Národnej rady Slovenskej republiky informovala o výsledku rokovania výboru a predložila návrh na uznesenie Národnej rady Slovenskej republiky, ktorý tvorí prílohu správy. Pán predsedajúci, otvorte, prosím, rozpravu.
78. schôdza NR SR - 1.deň - B. popoludní 2
Dátum: 2022-11-29
Poslanec: Šofranko, Mária (OĽANO)
Druh vystúpenia: Vystúpenie s faktickou poznámkou

127. Ďakujem. Pán Mičovský, spomenul ste Národný park Poloniny a veľmi pekne ste rozprával o jeho význame, ale ja si pamätám, že ste bol veľkým kritikom zákona o ochrane prírody a krajiny a tento zákon ste nepodporil. Môžem vám garantovať, že tento park ako súčasť svetového prírodného dedičstva neostane bez zabezpečenia záchrany. V tejto oblasti je pomer vynaložených nákladov neadekvátny vzhľadom na nízky počet zásahov a finančne aj personálne je efektívnejšie, aby občasnú záchranu v týchto oblastiach robili zložky integračného záchranného systému v spolupráci s Horskou záchrannou službou. Ale tiež rešpektujem váš názor a chápem a súhlasím s vami, že, samozrejme, každý zachránený život je nesmierne dôležitý a je to to najdôležitejšie a najcennejšie, čo máme. A ja rozumiem aj vašej rozprave, aj tomu, že ste chcel podať pozmeňujúci návrh zákona. Rozumiem, chápem. Ďakujem.